Søren Egge Rasmussen (EL), 2021-11-23:
Jeg synes, det er rart at se, at der har været en offentlig høring, der faktisk medfører, at der er en miljøvurdering, som vil blive foretaget, så man sådan set ændrer på et lovforslag, efter at det har været i høring.
Lovforslaget drejer sig om det her med at give lovhjemmel til, at der kan ske en CO 2 -lagring i undergrunden under havet.
Når man ser på den seneste rapport fra FN om klimaforandringerne, står vi jo i den situation, at vi går imod en 2,7 graders temperaturstigning.
Det er meget bekymrende.
Der er sådan set brug for langt mere klimahandling end det, som verdenssamfundet indtil nu har formået.
I den situation, hvor man ligesom ser, hvad der sker og hvad der ikke sker globalt, så kan man jo ikke afskrive, at en CO 2 -lagring i undergrunden kan være en del af løsningen.
Men for Enhedslisten er det vigtigt at sige, at det altså ikke er hovedsigtet med vores politik at lagre mest muligt CO 2 i undergrunden.
Vi skal arbejde med nogle reelle CO 2 -reduktioner ved at udbygge den vedvarende energi, ved at satse på energibesparelser, ved at dyrke vores landbrugsjord helt anderledes og få meget mere skovrejsning og få lavbundsarealer taget ud.
Hvis man så skal til at bruge den her CO 2 på en eller anden måde, synes vi, det er meget interessant, hvis man kan lave nye brændsler, flydende brændsler, hvor man får en aktiv anvendelse af noget opfanget CO 2 .
Det er jo svært at kloge sig på, hvad det er for en teknologi, der udvikler sig hurtigst og bedst, og derfor er den her CO 2 -afgift, som vi skal indføre, umådelig væsentlig.
Så slipper vi lidt for at være eksperter på alle teknologier.
Det vil jeg i hvert fald meget nødig være.
Det kan godt være, at der opstår noget pyrolyse og noget power-to-x med nogle brændstoffer, vi ikke lige havde forestillet os, og det kan godt være, at der sker et eller andet teknologisk, vi kan bruge, men det kan blive fremmet af, at vi har en høj CO 2 -afgift.
Så jeg synes, det er væsentligt, når vi kommer til at skulle træffe beslutninger om det, at lytte til Klimarådet og det niveau for CO 2 -afgifter, som Klimarådet har skitseret – omkring 1.500 kr. pr. t i 2030.
Jeg synes, vi tit både i energiforligskredsen og i Folketinget står med, at der er alt muligt planlagt, som sådan set kommer relativt tæt på 2030, så vi kan leve op til vores klimamål og vores klimalov.
Jeg synes, der er for lidt, som ligesom rykker på den korte bane, og vi kunne også se, da vi diskuterede 2025-reduktioner, at der er regeringen jo bagud.
Der er vi jo sådan set nødt til at hjælpe regeringen med, at der kan ske nogle flere CO 2 -reduktioner på den korte bane.
Jeg tror, det er vigtigt at vedtage det her lovforslag, og så er det endnu vigtigere bagefter at forholde os til, hvordan man så skal udnytte potentialet for at lagre CO 2 i undergrunden.
Der har vi jo skitseret, at der skal være et udbud, men vi har også i de processer fået fastlagt, at det faktisk kan være noget, som staten kan få en indtægt fra.
Der var oplægget jo lidt, at der bare skulle laves et udbud.
Nej, der skal laves et udbud, som giver mulighed for, at den danske stat kan tjene på at lagre CO 2 på forsvarlig vis under havet.
Hvis man får CO 2 -afgifter i flere lande, og hvis der så er nogle lande, der har svært ved at lagre eller anvende deres egen CO 2 , kan man jo ikke udelukke, at der så kan blive en rigtig god forretning for staten ved f.eks. at lagre CO 2 fra Tyskland.
Og det skal vi da tage med.
I sådan et tilfælde synes jeg også, det er væsentligt at se på, hvad de indtægter går til, og det kunne jo være noget, der kunne være drivende for omstillingen til et mere bæredygtigt samfund – eller til at understøtte globale løsninger, f.eks. med den her klimabistand, som vi halter med i den rige del af verden.
Det kan være, at vi kunne finde ud af at beskatte os selv, så vi sådan set kunne hjælpe globalt.
Så når Enhedslisten siger ja til det her lovforslag, er det altså ikke med den samme begejstring, som Venstre har givet udtryk for i dag.
Så er det sådan set ud fra det synspunkt, at det er et middel, som vi tager med på paletten, og som ikke er det væsentligste i energipolitikken, men det er noget, som skal være på paletten, fordi klimaforandringerne sker så hurtigt, og med de rapporter, der er fra FN, er vi altså nødt til også at forholde os til, at der er et potentiale for at lagre meget CO 2 under havoverfladen i Danmark.